b'\n_START_ARTICLE_\nDonum Vitae\n_START_PARAGRAPH_\nDonum Vitae (hrv. Dar \xc5\xbeivota) je instrukcija pape Ivana Pavla II. iz 22. velja\xc4\x8de 1987. godine o biomedicinskim istra\xc5\xbeivanjima i reproduktivnim tehnikama. Poruka instrukcije je poziv na za\xc5\xa1titu ljudskog \xc5\xbeivota od trenutka za\xc4\x8de\xc4\x87a._NEWLINE_Instrukcija se sastoji od uvoda, tri poglavlja i zaklju\xc4\x8dka. Po\xc4\x8dinje rije\xc4\x8dima, da je \xc5\xbeivot Bo\xc5\xbeji dar, koji treba po\xc5\xa1tivati i odgovorno se prema njemu odnositi. Instrukcija je crkveni odgovor na pojavu novih metoda istra\xc5\xbeivanja iz podru\xc4\x8dja medicine. Neke od tih metoda poput umjetne oplodnje, istra\xc5\xbeivanja mati\xc4\x8dnih stanica i eksperimentiranja nad ljudskim embrijima uzrokuju nemoralne postupke s katoli\xc4\x8dkoga gledi\xc5\xa1ta.  Papa napominje, da sve \xc5\xa1to je tehni\xc4\x8dki mogu\xc4\x87e, nije uvijek moralno prihvatljivo. U instrukciji se na ljudski embrij gleda kao na ljudsko bi\xc4\x87e koje ima pravo na pa\xc5\xbenju i dostojanstvo, poput ostalih ljudi, jer je i on Bo\xc5\xbeje stvorenje._NEWLINE_Prenatalna dijagnoza mo\xc5\xbee poslu\xc5\xbeiti uo\xc4\x8davanju poreme\xc4\x87aja u fizi\xc4\x8dkom i mentalnom razvoju, zbog \xc4\x8dega neki lije\xc4\x8dnici preporu\xc4\x8duju poba\xc4\x8daj, \xc5\xa1to Crkva ne odobrava. Pozdravljaju se medicinski postupci, kojima se nero\xc4\x91enoj djeci spa\xc5\xa1avaju \xc5\xbeivoti, obnavljaju vitalne funkcije organa i tako im se omogu\xc4\x87uje ro\xc4\x91enje. Crkva se protivi ekperimentiranju nad ljudskim embrijima, koje dovodi do usmr\xc4\x87ivanja tih embrija. Postupci nastanka ljudskog \xc5\xbeivota izvan spolnog odnosa poput kloniranja, umjetne oplodnje i sl., smatraju se protivnima moralnim zakonima._NEWLINE_Prema Katoli\xc4\x8dkoj Crkvi dijete ima pravo da bude za\xc4\x8deto spolnim putem u braku, no\xc5\xa1eno s ljubavlju u maj\xc4\x8dinoj utrobi, ro\xc4\x91eno i odgajano u krugu bra\xc4\x8dne zajednice svojih roditelja.  Ako se dijete za\xc4\x8dne kao rezultat tehni\xc4\x8dkog, medicinskog ili biolo\xc5\xa1kog zahvata time mu se naru\xc5\xa1avaju prava i dostojanstvo. Papa smatra, da je nedopustivo dolazak djeteta na svijet podvr\xc4\x87i kontroli, gospodarenju i tehni\xc4\x8dkoj uspje\xc5\xa1nosti. Crkva nije protiv djece ro\xc4\x91ene umjetnom oplodnjom, nego protiv postupka. Zala\xc5\xbee se, da svako dijete koje do\xc4\x91e na svijet tim putem bude prihva\xc4\x87eno s ljubavlju._NEWLINE_Izra\xc5\xbeava se suosje\xc4\x87anje s bra\xc4\x8dnim parovima, koji ne mogu imati djecu i poziva ih se, da utjehu prona\xc4\x91u u Bogu i u pomo\xc4\x87i potrebnima u dru\xc5\xa1tvu na na\xc4\x8din koji je prikladan za njih._NEWLINE_Zakonodavce i vlasti se poziva, da misle na op\xc4\x87e dobro i za\xc5\xa1tite dostojanstvo i temeljna ljudska prava, jer obitelj u tehnolo\xc5\xa1ko doba zaslu\xc5\xbeuje posebnu za\xc5\xa1titu. Na kraju se instrukcije poziva na po\xc5\xa1tivanje \xc5\xbeivota i da se i u najmanjima i najneza\xc5\xa1ti\xc4\x87enijim ljudskim bi\xc4\x87ima vidi svoga bli\xc5\xbenjega i susjeda po uzoru na Milosrdnog Samaritanca.'